Nuuskommentaar: Tussen ’n hoë muur en ’n nog hoër toringPres. Trump in die Roostuin by die Withuis (25 Januarie 2019)(Foto: AP Photo/ Evan Vucci) Bevind pres. Donald Trump hom nou tussen ’n hoë muur en ’n hoë toring? Soos gebruiklik maak fopnuus dit baie moeilik om akkuraat te voorspel. En dan is daar nog bewerings van rassisme. Selfs pres. Donald Trump se felste teenstander sal erken dat Trump nie sommer onder die stof geloop word nie. Die feit dat hy nog vol selfvertroue president is, en betreklik onverstoord met sy werk aangaan, is bewys van ’n besondere uithouvermoë. Die jongste debakel om Trump se kop beskik oor al die elemente van ’n mengsel van ’n Griekse tragedie en ’n bobaas-sepie in die beste Amerikaanse tradisie. Dit kom in kort daarop neer dat Trump al die afgelope 30 jaar droom oor die oprigting van ’n wolkekrabber van 100 verdiepings in Moskou. Heel bo-op is ’n luukse woning (in Engels as “penthouse” bekend), ter waarde van $50 miljoen, wat ’n geskenk vir pres. Wladimir Poetin sou wees. Die dakwoning-deel van die ontvouende verhaal word ten sterkste deur Trump se mense ontken. In hierdie oerwoud van fopnuus word nie net Trump se geloofwaardigheid ondergeploeg nie, maar ook dié van Poetin, en van hul vertrouelinge. Dit blyk dat Trump reeds amptelike kandidaat van die Republikeinse Party was toe die onderhandelinge nog voortgeduur het. Dit sou egter nie op ’n oortreding van enige aard neerkom nie nie. Maar dit is wel ’n oortreding om vir die kongres te lieg. En dit is hier waar Trump se probleme begin. Volgens berigte het Trump, toe reeds president, opdrag aan Michael Cohen, eens sy regterhand en vertroueling, gegee om vir die kongres te lieg. Met die breekspul tussen Trump en Cohen het Cohen ’n belangrike informant geword van die Meuller-ondersoek, wat probeer vasstel presies hoeveel die Russe by die Amerikaanse verkiesing ingemeng het. Cohen was ook in ’n stadium Trump se persoonlike regsadviseur. Hy is reeds drie keer uitgevang dat hy vir die kongres gelieg het, maar oor sake soos die opvolging van gebeure en afsprake. BuzzFeed beweer Trump het persoonlik opdrag gegee dat Cohen moes lieg om sy eie betrokkenheid by die onderhandelinge in Rusland te verdoesel. Intussen is dit duidelik dat daar absoluut niks van enige van Trump se ideale gekom het om iets in Rusland te bou nie. Dit word al hoe duideliker dat Trump homself tussen die hoë muur en die hoë toring bevind. Die twee sake het eintlik niks gemeen nie. Die muur sal uiteindelik uit belastingbetalers se sakke gefinansier word, terwyl die toring uit Trump se eie sak gefinansier sal word – indien enige van die projekte ooit sal realiseer. Intussen blyk dit, aldus Standard & Poor, dat die skade wat die gedeeltelike sluiting van die federale regering tot gevolg gehad het, die land $300 miljoen meer gekos het as wat Trump vir vanjaar vir die muur gevra het. En die proses kan homself baie maklik herhaal omdat dit nie lyk of enige kant sal bes gee nie. Intussen lyk dit of dit nie net die muur- en toringkwessie is wat Trump kan knou nie, maar ook rassisme. Video-materiaal kom aan die lig dat Trump jare gelede opmerkings gemaak het wat op ’n rassistiese verlede dui. Trump ontken dit.